LIGJ

Nr. \_\_\_\_\_\_\_\_, datë \_\_\_.\_\_\_.2019

PËR ASISTENCËN SOCIALE NË REPUBLIKËN E SHQIPËRISË

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave,

**KUVENDI**

**I REPUBLIKËS SË SHQIPËRISË**

**VENDOSI:**

**KREU I**

**DISPOZITA TË PËRGJITHSHME**

**Neni 1**

**Objekti**

Ky ligj përcakton rregullat për përfitimin e asistencës sociale të subjekteve përfituese nga ky ligj, mekanizmat dhe autoritetet përgjegjëse, që garantojnë me efektivitet ushtrimin, respektimin dhe garantimin e kësaj të drejte, si edhe marrëdhëniet e financimit e të ofrimit dhe përfitimit të asistencës sociale.

**Neni 2**

**Qëllimi**

Ky ligj ka për qëllim:

**1.** Të përcaktojë ndihmën ekonomike dhe përfitimet për shkak të aftësisë së kufizuar për individët dhe familjet në nevojë, të cilët nuk mund të sigurojnë plotësimin e nevojave bazë jetike, zhvillimin e aftësive dhe të mundësive personale dhe ruajtjen e integritetit e përfshirjen shoqërore për shkak të aftësive dhe mundësive të kufizuara ekonomike, fizike, psikologjike e shoqërore.

**2.** Të zbusë varfërinë dhe përjashtimin shoqëror për individët dhe familjet, si dhe të krijojë mundësi për integrimin e tyre, nëpërmjet sigurimit të një sistemi ndërhyrjesh e shërbimesh për përmirësimin e jetesës së tyre.

**3**. Të garantojë asistencë sociale nëpërmjet mbështetjes financiare për nënat me foshnjat e porsalindura.

**Neni 3**

**Fusha e Zbatimit**

Ky ligj zbatohet për individët, familjet në nevojë, personat me aftësi të kufizuar dhe nënat me foshnja të porsalindura në Republikën e Shqipërisë, për ofrimin dhe garantimin e asistencës sociale, me përjashtim të kufizimeve të vendosura në nenin 10 të këtij ligji.

**Neni 4**

**Parime të përgjithshme**

Parimet bazë, mbi të cilat funksionojnë programet e asistencës sociale, janë:

1. Universaliteti. Asistenca sociale është krijuar, funksionon dhe mbikëqyret bazuar në një sistem rregullash ligjore që ofrojnë garanci të mjaftueshme për t’u zbatuar në mënyrë të njëjtë për përfituesit që ndodhen në të njëjtat kushte;
2. Drejtësia sociale. Çdokush ka detyrim të sigurojë kushtet bazë të jetesës për veten dhe personat, për të cilët ka detyrim ligjor t’i mbështesë dhe çdokush ka detyrim të kontribuojë me punën, të ardhurat dhe pasuritë e tij/saj për reduktimin e gjendjes së varfërisë së tij/saj apo të anëtarëve të familjes, veçanërisht fëmijëve dhe anëtarëve të tjerë që nuk janë në gjendje të kujdesen për veten e tyre;
3. Mbështetja sociale. Subjektet, të cilat përmbushin kushtet për të përfituar, kanë të drejtën e përfitimit në mënyrën e përcaktuar me ligj dhe për aq kohë sa janë në kushtet e vështirësisë e të pamundësisë.
4. Respektimi i të drejtave të njeriut dhe integritetit të përfituesit. Ofrimi i shërbimeve të kujdesit shoqëror bazohet në respektimin e të drejtave të njeriut, integritetit të individit, besimit fetar dhe formimin e gjithanshëm të tij.
5. Mosdiskriminimi. Ndalohet çdo formë e diskriminimit të përfituesit, bazuar në shkaqet e përmendura në legjislacionin në fuqi për mbrojtjen nga diskriminimi.
6. Konfidencialiteti dhe mbrojtja e të dhënave personale. Të dhënat personale të individit, janë konfidenciale dhe mbrohen e përpunohen sipas ligjit në fuqi për mbrojtjen e të dhënave personale.
7. Barazia dhe mosdiskriminimi. Mbrojtja sociale ofrohet për çdo individ në nevojë, pavarësisht nga gjinia, feja, mosha, aftësitë e kufizuara, etj.
8. Partneriteti: koordinimi i strukturave qendrore, qeverisjes rajonale dhe vendore, si dhe partnerë të tjerë në komunitet.

**Neni 5**

**Përkufizime**

Në kuptim të këtij ligji:

**1.** “Asistenca sociale” përfshin por nuk kufizohet në ndihmën ekonomike, pagesat e aftësisë së kufizuar, mbështetjen financiare për foshnjat e porsalindura dhe përfitime të tjera që garantohen nga ky ligj.

**2.** “Ndihma ekonomike” është mbështetja në para, që u jepet familjeve dhe individëve në nevojë, sipas përcaktimeve të bëra në këtë ligj.”

**3**.“Përfitime në natyrë” është mbështetja në mallra ushqimore dhe të përdorimit të përditshëm e në veshmbathje, që u jepen familjeve dhe individëve në nevojë, sipas përcaktimeve të bëra në këtë ligj.

**4.** “Pagesë për personat me aftësi të kufizuar” është pagesa mujore, në lekë, që u jepet personave me aftësi të kufizuar, sipas përcaktimit të këtij ligji.

**5.** “Person me aftësi të kufizuar” janë individët që kanë dëmtime afatgjata fizike, mendore, intelektuale ose ndijore, dëmtime të cilat, në bashkëveprim me pengesat e ndryshme, përfshirë ato mjedisore dhe të qëndrimit, mund të pengojnë pjesëmarrjen e plotë dhe efikase të këtyre personave në shoqëri, në kushte të barabarta me të tjerët.

**6.** “Invalid pune” është individi që është deklaruar i tillë me vendim të Komisionit Mjekësor të Caktimit të Aftësisë për Punë, që përfiton nga ligji nr. 7889, datë 14. 12. 1994 “Për statusin e invalidëve”, i ndryshuar.

**7.** “Bashki/njësi administrative” është institucioni, nën juridiksionin e të cilit subjektet përfituese, sipas këtij ligji, ushtrojnë të drejtën për të kërkuar mbështetje me të ardhura monetare ose/dhe në natyrë, të cilat u mungojnë plotësisht ose pjesërisht, si edhe për të kërkuar mbështetje për adresimin e situatës së tyre social ekonomike drejt programeve të tjera sociale, shëndetësore, të punësimit, strehimit, etj.

**8.** “Administrator shoqëror” është nëpunësi civil i organeve të vetqeverisjes vendore, i cili vlerëson, verifikon e administron procesin dhe dokumentacionin për aplikimin e përfitimit të ndihmës ekonomike, pagesës së aftësisë së kufizuar dhe përfitimeve të tjera.

**9.** “Familje” është një grup individësh, që lidhen në marrëdhënie bashkëshortore, si dhe marrëdhëniet prindër-fëmijë, marrëdhëniet ndërmjet anëtarëve të familjes dhe ato të kujdestarisë, që jetojnë në të njëjtën strehë.

**10.** “Familje kujdestare” është një familje alternative, sipas përkufizimit të dhënë në nenin 266 të ligjit nr. 9062, datë 8. 5. 2003 “Kodi i Familjes”.

**11.** “Kryefamiljar” është personi, sipas kësaj renditjeje: babai, nëna, anëtari më i madh i familjes, në grup-moshën aktive 18-65 vjeç, anëtari më i ri i familjes, në grup-moshën mbi 65 vjeç, dhe kujdestari, kur të gjithë anëtarët e familjes janë nën moshën 18 vjeç.

**12.** "Të ardhura të familjes" janë të ardhurat e të gjithë anëtarëve të familjes nga çdo lloj burimi, përfshirë dhe të ardhurat nga remitancat. Nuk përfshihen në të ardhurat e familjes pagesat që marrin anëtarët e familjes me aftësi të kufizuar, dhe invalidë pune.”

**13.** “Jetim” është fëmija deri në moshën 25 vjeç, sipas përcaktimit të bërë në ligjin nr. 8153, datë 31.10.1996 “Për statusin e jetimit” .

**14.** “Vendbanim” është vendi ku familja ose personi, për shkak të punës apo të shërbimit të përhershëm, të ndodhjes së pasurisë ose të realizimit të interesave të vet, qëndron zakonisht ose të shumtën e kohës.

**15.** “Vendqëndrim” është vendi ku banohet për një kohë të caktuar për arsye pune, studimi, trajtimi mjekësor, pushimi, shërbimi të detyruar ushtarak apo vuajtjeje dënimi, si dhe raste të tjera të kësaj natyre.

**16.** “Burime jetese” janë të gjitha mjetet monetare ose të ardhurat në natyrë, të cilat bëjnë të mundur jetesën.

**17.** “Veprim i qëllimshëm” është çdo veprim që synon të shmangë punësimin e shpërblyer, kualifikimin për punësim dhe për mundësi punësimi, shërbimet rehabilituese shëndetësore dhe/ose sociale, mospërdorimin e kapitalit atje ku është mundësia për të siguruar mjetet e domosdoshme të jetesës, deklarimin real të të ardhurave, si dhe çdo veprim që nxit ndarjen e familjeve, që vërtetohet se kanë të njëjtën strehë, për përfitim nga ndihma ekonomike.

**18.** “Viktimë e trafikimit”, nënkupton personin fizik, që është objekt i trafikimit të qënieve njerëzore, sipas përkufizimit të shkronjës “e” të nenit 4 të ligjit nr. 9642, datë 20.11.2006 “ Për ratifikimin e konventës së Këshillit të Europës “për masat kundër trafikimit të qënieve njerëzore”.

**19**. “Paraplegjik” është çdo person që vuan nga paraliza e dy anësive të poshtme.

**20**. “Tetraplegjik” është çdo person që vuan nga paraliza e katër anësive.

**21.** “Fëmijë” është çdo person nën moshën 18 vjeç. Në rastin kur mosha e personit është e pamundur të përcaktohet saktë, por ka arsye të besohet se personi është fëmijë, ai konsiderohet fëmijë, në kuptim të këtij ligji, derisa mosha e tij të përcaktohet sipas legjislacionit në fuqi, sipas përcaktimit të dhënë në pikën 4, të nenit 3 të ligjit nr. 18/2017 “Për mbrojtjen e të drejtave të fëmijës”.

**22**. “Person mbi moshë pune” është personi fizik që, në çastin e vlerësimit të kritereve për përfitimin e ndihmës ekonomike, është mbi moshën e përcaktuar për atë vit, për të drejtën e pensionit, sipas nenit 92 të ligjit nr. 7703, datë 11.5.1993 “Për sigurimet shoqërore në Republikën e Shqipërisë”, të ndryshuar.

**23**. “Individ në nevojë” është personi fizik që është: jetim, viktimë e trafikimit, viktimë e dhunës në marrëdhëniet familjare.

**24.** “Viktimë e dhunës në marrëdhëniet familjare” është çdo person, sipas përkufizimit të dhënë në pikën 9 të nenit 3 të ligjit nr. 9669, datë 18.12.2006 “Për masat ndaj dhunës në marrëdhëniet familjare” i ndryshuar, për të cilin është lëshuar urdhër mbrojtjeje ose urdhër i menjëhershëm mbrojtjeje, me vendim të gjykatës.

**25.** “Refugjat” është i huaji apo personi pa shtetësi sipas përcaktimeve në ligjin 121/2014 “Për azilin në Republikën e Shqipërisë”.

**26.** “Status i refugjatit” është njohja nga autoriteti përgjegjës për azilin dhe refugjatët në Republikën e Shqipërisë i shtetasit të huaj ose personit pa shtetësi si refugjat, sipas përcaktimeve në ligjin 121/2014 “Për azilin në Republikën e Shqipërisë”.

**27**. “Ndihmësi personal” është ai individ i zgjedhur dhe i udhëzuar nga një person me aftësi të kufizuara për ta ndihmuar këtë të fundit që të kapërcejë pengesat në jetën e përditshme

**28.** “Formula e unifikuar e pikëzimit” është një formulë e pranueshmërisë së familjeve për ndihmë ekonomike, duke përdorur koeficientë dhe ndryshore të përcaktuara qartë, të cilët dalin nga lidhjet reciproke, objektive, me statusin ekonomik dhe me varfërinë.

**29.** “Vlerësimi biopsikosocial” është një proces vlerësimi i faktorëve të ndryshëm dhe të ndërvarur, të cilët përcaktojnë aftësinë e një individi për të kryer veprimtari të jetës së përditshme dhe për të marrë pjesë në shoqëri në kushte të barabarta me të tjerët. Këta faktorë janë: struktura trupore, funksionet trupore e psikologjike, si dhe faktorë personalë, shoqërorë, ekonomikë dhe kulturorë.

**30.** “Komisioni shumëdisiplinor i vlerësimit të aftësisë së kufizuar” është një ekip i përzgjedhur dhe përbëhet nga një mjek dhe një punonjës social/, të cilët janë të punësuar pranë drejtorisë rajonale të Shërbimit Social Shtetëror dhe janë përgjegjës për kryerjen e vlerësimit biopsikosocial të aplikuesve për përfitimet në para dhe/ose në natyrë për shkak të aftësisë së kufizuar, bazuar në dokumentet e përgatitura ngainstitucionet shëndetësore, informacionin e marrë nga intervistat e zhvilluara, verifikimin dhe shkëmbimin e informacionit me institucione të tjera sociale, arsimore, shëndetësore, etj.

**31.** “Ri/integrimi social” është tërësia e veprimtarive të integruara në pagesa dhe shërbime, që synojnë fuqizimin ekonomik e social të përfituesve të ndihmës ekonomike nëpërmjet punësimit.”.

**32.** “Korrupsion”është çdo veprim ose mosveprim i kundërligjshëm, sipas legjislacionit penal në fuqi dhe ligjit nr. 60/2016 “Për sinjalizimin dhe mbrojtjen e sinjalizuesve”, në lidhje me çdo formë të korrupsionit aktiv, korrupsionit pasiv, shpërdorimit të detyrës ose kompetencave, ushtrimit të ndikimeve të paligjshme në kryerjen e detyrave ose marrjen e vendimeve, shpërdorimit të të ardhurave të Buxhetit të Shtetit, përfitimit të paligjshëm të interesave, si dhe çdo akt tjetër i ngjashëm me to.

**33.** “Mashtrim”është çdo veprim apo mosveprim i pandershëm, derivat i korrupsionit i qëllimshëm dhe i paramenduar që ka për qëllim për të përfituar nga pozita e besimit ose autoritetit. Mashtrimi përfshin akte të tilla si dhënien e deklaratave ose përfaqësimeve të rreme, manipulimi i informacionit, mashtrimi kriminal etj., që shkaktojnë shpërdorime apo humbje të mundshme financiare, nga punonjësit ose familje përfituese të ndihmës ekonomike. Kjo përfshin gjithashtu, falsifikimin e qëllimshëm, fshehjen, shkatërrimin ose përdorimin e dokumentacionit të falsifikuar, të përdorur ose të destinuar për përdorim, për qëllime të përfitimit të padrejtë të ndihmës ekonomike ose përdorimin jo të duhur të informacionit apo pozitës nga zyrtari.

**KREU II**

**PËRFITUESIT E ASISTENCËS SOCIALE**

**Neni 6**

**Subjektet përfituese të ndihmës ekonomike**

Përfituesit e ndihmës ekonomike janë:

**1**. Familjet në nevojë që nuk kanë të ardhura ose kanë të ardhura të pamjaftueshme.

**2.** Jetimët, të cilët nuk janë në institucione.

**3.** Prindërit me më shumë se 2 fëmijë të lindur njëherësh, që u përkasin familjeve në nevojë.

**4.** Viktimat e trafikimit, pas daljes nga institucionet e përkujdesit shoqëror, deri në çastin e punësimit të tyre.

**5**. Viktimat e dhunës në marrëdhëniet familjare, për periudhën e vlefshmërisë së urdhrit të mbrojtjes ose të urdhrit të menjëhershëm të mbrojtjes, që nuk trajtohen në institucionet e përkujdesjes shoqërore.

**6**. Fëmijët e vendosur në familje kujdestare sipas përcaktimeve në ligjin nr. 121/2016 “Për shërbimet e kujdesit shoqëror në Republikën e Shqipërisë”.

7. Refugjatët që kanë marrë statusin e refugjatit sipas përcaktimeve në ligjin 121/2014 “Për azilin në Republikën e Shqipërisë”.

**Neni 7**

**Subjektet përfituese të pagesës së aftësisë së kufizuar**

Përfitues të pagesës për aftësinë e kufizuar janë:

**1.** Paraplegjikët dhe tetraplegjikët, të cilët deklarohen me vendim të Komisionit Mjekësor të Caktimit të Aftësisë për Punë se janë bërë të tillë, pavarësisht nga shkaku dhe mosha.

**2.** Personat me aftësi të kufizuar, të cilët deklarohen të paaftë për punë me vendim të Komisionit Mjekësor të Caktimit të Aftësisë për Punë.

**3.** Personat me aftësi të kufizuar të deklaruar të tillë me vendim të Komisionit Shumëdisiplinor të Vlerësimit të Aftësisë së Kufizuar.

**4.** Personat, të cilët janë deklaruar invalidë pune me vendim të Komisionit Mjekësor të Caktimit të Aftësisë për Punë, që përfitojnë pension invaliditeti dhe shtesë mujore mbi të, sipas Statusit të Invalidit të Punës.

**Neni 8**

**Subjekti përfitues i mbështetjes financiare**

Përfitues i mbështetjes financiare për foshnjën e porsalindur, është nëna ose kujdestari ligjor në mungesë të saj.

**Neni 9**

**Subjektet përfituese të ndihmësit personal**

Personat përfitues që përcaktohen pikat 1,2,3 dhe 4 të nenit 7 të këtij ligji, të cilët me vendim të komisioneve te vlerësimit të parashikuar nga ky ligjpërcaktohen se kanë nevojë për përkujdesje, përfitojnë edhe një ndihmës personal me pagesë.

**Neni 10**

**Subjektet jo përfituese**

Nga ky ligj nuk përfitojnë:

**1.** Shtetasit shqiptarë që banojnë jashtë vendit si emigrantë , me përjashtim të subjekteve përfituese në nenin 8 të këtij ligji.

**2.** Azilkërkuesit, të cilët nuk kanë marrë statusin e azilit.

**3.** Shtetasit e huaj ose personat pa shtetësi, të cilët kanë nevojë për ndihmë emergjente, si pasojë e fatkeqësive natyrore dhe e luftërave.

**4.** Shtetasit shqiptarë, të cilët kanë nevojë për ndihmë emergjente, si pasojë e fatkeqësive natyrore dhe e luftërave, për përfitim të ndihmës ekonomike dhe pagesës së aftësisë së kufizuar.

**5.** Personat që, me vendim të formës së prerë të gjykatës, vuajnë dënimin me heqje lirie dhe personat që trajtohen me mjekim të detyruar me vendim gjykate në institucionet mjekësore të posaçme sipas nenit 28, të ligjit nr. 44/2012 “Për shëndetin mendor”.

**6.** Personat që trajtohen në institucionet e përkujdesjes rezidenciale publike, të financuara nga fondet e Buxhetit të Shtetit, për masën e ndihmës ekonomike apo pagesën për aftësinë e kufizuar.

**KREU III**

**LLOJET E PËRFITIMIT TË PROGRAMET E ASISTENCËS SOCIALE**

**Neni 11**

**Pagesa e ndihmës ekonomike**

**1.** Ndihma ekonomike është një pagesë e kufizuar në kohë, që jepet në formën e një pagese mujor në lekë, për kategoritë e përcaktuara në nenin 6 të këtij ligji. Kufizimi në kohë i ndihmës ekonomike bëhet sipas përcaktimeve me vendim të Këshillit të Ministrave.

**2**. Familjet dhe individët në nevojë kanë të drejtë të marrin përfitime në natyrë, që jepen nga njësitë e vetëqeverisjes vendore në bashkëpunim me organizatat e shoqërisë civile dhe strukturat e Shërbimit Social Shtetëror.

**3.** Fëmijët e familjes në nevojë, të cilët përfitojnë ndihmë ekonomike si dhe jetimët që nuk janë në institucione që ndjekin arsimin e detyrueshëm, sipas legjislacionit në fuqi për arsmin parauniversitar në Republikën e Shqipërisë, marrin një pagesë shtesë, deri në mbarimin e arsimit të detyrueshëm, në masën e përcaktuar nga Këshilli i Ministrave.

**4.** Fëmijët e familjes si dhe jetimët që nuk janë në institucione, të cilët janë vaksinuar sipas kalendarit të vaksinimit, marrin një shtesë, për çdo vaksinë të kryer, në masën e përcaktuar nga Këshilli i Ministrave.

**5.** Anëtarit të familjes në nevojë, që është person me aftësi të kufizuar, invalid pune apo individ përfitues i ndihmës ekonomike sipas përcaktimeve nenin 6 të këtij ligji, nuk i llogaritet masë ndihme ekonomike në strukturën e masës së ndihmës ekonomike për familjen.

**6.** Anëtarit të familjes në nevojë, që me vendim të formës së prerë të gjykatës, vuan dënimin me heqje lirie ose që trajtohet me mjekim të detyruar me vendim gjykate në institucionet mjekësore të posaçme, nuk i llogaritet masë ndihme ekonomike në strukturën e masës së ndihmës ekonomike për familjen.

**7.** Procedura, dokumentacioni dhe masa mujore e përfitimit të ndihmës ekonomike, përcaktohet me vendim të Këshillit të Ministrave.

**8.** Ministri përgjegjës për çështjet e sociale nxjerr udhëzim për mënyrën e përllogaritjes së masës së ndihmës ekonomike, sipas strukturës së familjes.

**Neni 12**

**Pagesa e aftësisë së kufizuar**

**1.** Pagesa për personat me aftësi të kufizuar jepet çdo muaj për këta individë dhe për ndihmësit personal të tyre, në masën e përcaktuar me vendim të Këshillit të Ministrave.

**2.** Përfituesve, të klasifikuar me vendim të komisionit në grupet e aftësisë së kufizuar, u ndërpritet pagesa pas 48 muajve punësimi. Procedurat në rastet e rikthimit në skemën e përfitimit të pagesës së aftësisë së kufizuar përcaktohen me vendim të Këshillit të Ministrave.”.

**Neni 13**

**Pagesa për mbështetje financiare**

Pagesa që jepet për nënat me foshnja të porsalindura si mbështetje financiare për të garantuar asistencë sociale, jepet vetëm një herë në masën dhe sipas procedurës së përcaktuar me Vendim të Këshillit të Ministrave.

**KREU IV**

**KRITERET DHE PROCEDURA E PËRFITIMIT NGA PROGRAMET E ASISTENCËS SOCIALE**

**Neni 14**

**Përfitimi dhe përjashtimi nga ndihma ekonomike**

**1.** Ndihma ekonomike, që përfitojnë familjet dhe individët në nevojë, është e plotë. Ndihmë ekonomike përfitojnë familjet ose individët që nuk kanë të ardhura ose kanë të ardhura të pamjaftueshme nga programet e asistencës sociale, remitancat, qiraja, asetet, bujqësia apo të ardhura të tjera.”.

**2.** Përjashtohen nga përfitimi i ndihmës ekonomike, për një periudhë gjashtë mujore, familjet të cilat kanë në përbërje të tyre edhe një anëtar të vetëm që plotëson kushtet e mëposhtme:

a) Kryen ndarje të qëllimshme të anëtarëve të familjes që jetojnë në të njëjtën strehë, kur nuk krijohet një kurorë e re, me përjashtim të rastit vajzë nënë;

b) Nuk tërheq ndihmën ekonomike pa shkaqe të arsyeshme, brenda afateve të përcaktuara me vendim të Këshillit të Ministrave;

c) Refuzon verifikimin e situatës social-ekonomike në familje;

ç) Fsheh informacionin apo kryen deklarim të rremë;

d) Nuk paraqiten për deklarim dhe/ose nuk deklarojnë ndryshimet e situatës social-ekonomike çdo tre muaj pranë administratorit shoqëror;

dh) Refuzojnë përfshirjen në kurset e formimit profesional anëtarët në moshë aktive pune të familjeve përfituese të skemës së ndihmës ekonomike, sipas përcaktimeve të legjislacionit në fuqi për nxitjen e punësimit;

e) Nuk rezultojnë punëkërkues të papunë pranë zyrave të punës, të punësuar apo të vetëpunësuar pranë strukturave të tatimeve, anëtarët që janë në moshë aktive pune, të aftë për punë, sipas përcaktimeve të legjislacionit në fuqi për nxitjen e punësimit. Përjashtohen nga ky detyrim anëtarët e familjeve që banojnë në zonat rurale dhe që zotërojnë ose jo tokë bujqësore në pronësi/përdorim, apo familjeve që kanë anëtarë në moshë aktive pune, që ndjekin arsimin e mesëm apo të lartë, por jo më shumë se deri në moshën 25 vjeç.

**3.** Përjashtohen nga përfitimi i ndihmës ekonomike, për një periudhë një vjeçare familjet të cilat kanë në përbërje të tyre qoftë edhe një anëtar të vetëm që plotëson kushtet e mëposhtme:

a) është në moshë aktive pune dhe refuzon ofertat e përshtatshme për punë të zyrave të punës, sipas përcaktimeve të legjislacionit në fuqi për nxitjen e punësimit;

b) punësohen dhe ndërpresin marrëdhëniet e punës pa shkaqe të arsyeshme, me përjashtim të rasteve kur zgjidhja e kontratës bëhet nga ana e punëdhënësit;

ç) ka kryer dy ose më shumë deklarime të rreme;

d) ato familje të cilat rezultojne me të ardhura dhe kushte shumë të mira social-ekonomike.

**Neni 15**

**Aplikimi dhe përfitimi i ndihmës ekonomike**

**1.** Kërkesa për të përfituar ndihmë ekonomike bëhet nga:

a) kryetari i familjes ose njëri nga anëtarët madhorë të familjes së bashku me bashkëshortin/en ose i vetëm kur nuk ka bashkëshort/e;

b) secili prej bashkëshortëve, në rastet kur ata janë në proces zgjidhjeje martese dhe nuk ka ende vendim gjykate të formës së prerë.

**2.** Aplikimi për të përfituar ndihmë ekonomike bëhet tek administratori shoqëror në njësinë administrative nën juridiksionin e së cilës ka vendbanimin.

Kriteret, procedura dhe dokumentacioni për përfitimin e ndihmës ekonomike, si dhe masa e përfitimit të saj përcaktohen me vendim të Këshillit të Ministrave.

**3.** Pranueshmëria në skemën e ndihmës ekonomike mban parasysh gjendjen e varfërisë, të cilat vlerësohen bashkërisht, duke u dhënë pesha specifike të qarta, objektive e transparente, si pjesë e një formule të pikëzuar. Treguesit e vlerësimit të formulës së unifikuar të pikëzimit për përfitimin e ndihmës ekonomike përcaktohen me vendim të Këshillit të Ministrave.

**4.** Ndihma ekonomike shpërndahet një herë në muaj nga Bashkia nëpërmjet shërbimit bankar dhe/ose shërbimit postar, bazuar në vendimin e Drejtorisë Rajonale të Shërbimit Social Shtetëror.

**5.** Të drejtën për ta tërhequr dhe marrë në dorëzim ndihmën ekonomike për familjet në nevojë e ka bashkëshortja e kryefamiljarit. Për rastet kur në strukturën e familjes bashkëshortja mungon, të drejtën e tërheqjes e ka kryetari i familjes.

**Neni 16**

**Përfitimi i pagesës së aftësisë së kufizuar**

**1.** Përfitimi i pagesës së aftësisë së kufizuar bëhet në bazë të vendimit të komisioneve të përcaktuara në nenin 7 të këtij ligji të cilat vlerësojnë aftësitë e kufizuara sipas kompetencës së tyre. Kriteret, procedura dhe dokumentacioni për vlerësimin dhe përfitimin e pagesës për personat me aftësi të kufizuara, si dhe të ndihmësit personal të tyre tyre përcaktohen me vendim të Këshillit të Ministrave.

**2.** Pagesa e personave me aftësi të kufizuar shpërndahet një herë në muaj nga Bashkia, nëpërmjet shërbimit bankar dhe/ose shërbimit postar, bazuar në vërtetimin për vendimin e marrë nga komisioni që ka kryer vlerësimin e aftësisë së kufizuar, sipas përcaktimeve për çdo kategori të përcaktuar në nenin 7 të këtij ligji.

**Neni 17**

**Përfitimi nga skema e sigurimeve të kujdesit shëndetësor**

Përfituesit e ndihmës ekonomike dhe pagesës së aftësisë së kufizuar, përfshihen në kategorinë e personave ekonomikisht joaktivë, në kuptim të skemës së sigurimeve të detyrueshme të kujdesit shëndetësor.

**KREU V**

**DREJTIMI DHE ADMINISTRIMI I PROGRAMET TË ASISTENCËS SOCIALE**

**Neni 18**

**Roli i Ministrisë përgjegjëse për çështjet sociale**

**1.** Ministria përgjegjëse për çështjet sociale është autoriteti përgjegjës për hartimin e politikave, programeve dhe legjislacionit, programimin e fondeve për programet e asistencës sociale si dhe kontrollin e zbatimit të tyre në të gjitha nivelet e strukturave qendrore dhe vendore.

**2.** Ministria përgjegjëse për çështjet sociale grumbullon të dhëna statistikore, me qëllim vlerësimin dhe monitorimin e zbatimit të politikave të asistencës sociale. Përmbajtja, që do të kenë treguesit statistikorë të vlerësimit dhe monitorimit që do të mblidhen dhe periodiciteti i mbledhjes së tyre, përcaktohen me vendim të Këshillit të Ministrave.

**3.** Ministria përgjegjëse për çështjet sociale harton dhe paraqet pranë Ministrisë së Financave nevojat për fonde për programet e asistencës sociale.

**Neni 19**

**Roli i Shërbimit Social Shtetëror**

**1.** Shërbimi Social Shtetëror në nivel qendror e rajonal është intitucion publik, në varësi të Ministrisë përgjegjëse për çështjet sociale.

**2.** Organizimi dhe funksionimi i Shërbimit Social Shtetëror miratohet me vendim të Këshillit të Ministrave.

**3.** Shërbimi Social Shtetëror në nivel qendror e rajonal përgjigjet për zbatimin e politikave të asistencës sociale të Ministrisë përgjegjëse për çështjet sociale:

a) programimin dhe kontrollin e përdorimit të fondeve të Buxhetit të Shtetit për asistencës sociale;

b) administrimin dhe përdorimin e të dhënave të regjistrit elektronik kombëtar, i cili përfshin aplikantët dhe përfituesit e ndihmës ekonomike dhe të pagesës së aftësisë së kufizuar.

c) kontrollin dhe monitorimin e veprimtarisë e të zbatimit të legjislacionit të asistencës sociale, në kuptim të këtij ligji, në strukturat dhe institucionet në varësi të tij dhe pranë njësive të vetëqeverisjes vendore. Procedura e kryerjes së kontrollit përcaktohet me vendim të Këshillit të Ministrave.

ç) grumbullimin dhe përpunimin e informacioneve dhe statistikave.

d) bashkëpunimin e vazhdueshëm me Shërbimin Kombëtar të Punësimit për riintegrimin social të anëtarëve të familjeve në nevojë të cilët janë në moshë aktive pune, duke i orientuar drejt tregut të punës, nëpërmjet programeve të nxitjes së punësimit dhe programeve të formimit profesional.

**4.** Shërbimi Social Shtetëror në nivel rajonal, për realizimin e procesit të vendimmarrjes për përfituesit e ndihmës ekonomike, ka këto përgjegjësi:

a) Verifikon të dhënat e regjistruara nga administratori shoqëror për familjet/individët në nevojë, në regjistrin kombëtar elektronik dhe konfirmimin e saktësisë së tyre pranë autoriteteve shtetërore përgjegjëse.

b) Merr vendim për caktimin e familjeve/individëve në nevojë, përfitues të ndihmës ekonomike, masën e përfitimit të tyre, si edhe refuzimin e kërkesës për dhënien e përfitimit të ndihmës ekonomike të shoqëruar me arsyet e refuzimit.

c) I dërgon vendimin kryetarit të bashkisë:

i) për të njoftuar kërkuesit për përfitimin e ndihmës ekonomike;

ii) për të kryer veprimet financiare për pagesën, për përfituesit e ndihmës ekonomike.

**Neni 20**

**Roli i Këshillit Bashkiak**

Këshilli i bashkisë miraton kriteret për dhënien e ndihmës ekonomike për familjet aplikuese, të cilat nuk janë shpallur përfituese nga sistemi i pikëzimit, bazuar në vlerësimin social-ekonomik, të kryer nga administratori shoqëror. Familjet në nevojë do të trajtohen nga fondi i kushtëzuar për bllok-ndihmën ekonomike deri në 6 për qind duke përfshirë ose jo edhe fonde të buxhetit vendor, sipas përcaktimeve që do të bëhen nga ministri përgjegjës për çështjet sociale.

**Neni 21**

**Roli i strukturës përgjegjëse për shërbimet sociale në bashki**

Struktura përgjegjëse për shërbimet sociale në bashki, për efekt të ndihmës ekonomike dhe pagesave të aftësisë së kufizuar, kryen këto detyra:

**1.** Dërgon nëpërmjet Regjistrit Elektronik Kombëtar listën e plotë të familjeve/ individëve në nevojë, nën juridiksionin e bashkisë, pranë Drejtorisë Rajonale të Shërbimit Social Shtetëror, për trajtim me ndihmë ekonomike .

**2.** Përgatit listën e plotë dhe masat e përfitimit për përfituesit e pagesave të aftësisë së kufizuar, për ekzekutimin e tyre;

**3.** Harton kërkesën për buxhetin dhe projektbuxhetin për vitin pasardhës për ndihmën ekonomike dhe pagesat për personat me aftësi të kufizuar.

**4.** Grumbullon dhe përgatit informacione e statistika, të cilat i dërgon pranë strukturave rajonale të Shërbimit Social Shtetëror, mban regjistrin e përfituesve dhe ndjek shpenzimet për ndihmën ekonomike, pagesën e personave me aftësi të kufizuar.

**5.** Monitoron punën e administratorit shoqëror për të shmangur veprime të kryera nga ana e tij në kundërshtim me këtë ligj.

**6.** Ofrimin e shërbimeve sipas planeve sociale të miratuara nga Këshilli Bashkiak për rehabilitimin dhe integrimin në jetën shoqërore të subjekteve përfituese të këtij ligji, në bazë të nevojave të vlerësuara.

**Neni 22**

**Roli i administratorit shoqëror të njësisë administrative**

Administratorët shoqërorë në njësitë në njësitë e vetqeverisjes vendore kanë për detyrë:

a) të identifikojnë familjet dhe individët në nevojë, të ftojnë dhe informojnë për aplikim për ndihmë ekonomike këto familje dhe individë;

b) të plotësojnë aplikimin për familjet dhe individët në nevojë në Regjistrin Elektronik Kombëtar;

c) nëpërmjet vizitave në familje dhe në terren, të verifikojnë gjendjen social ekonomike për familjet që aplikojnë për herë të parë dhe dy herë në vit për familjet që trajtohen me ndihmë ekonomike. Verifikimi për familjet që aplikojnë për herë të parë, të kryhet brenda muajit të aplikimit, Të dhënat e verifikuara nëpërmjet vizitave në familje hidhen në Regjistrin Elektronik Kombëtar;

ç) të paraqesë pranë strukturës përgjegjëse për shërbimet sociale në bashki nëpërmjet Regjistrit Elektronik Kombëtar listën e familjeve/individëve në nevojë, që kanë aplikuar për ndihmë ekonomike;

d) të paraqesë pranë strukturës përgjegjëse për shërbimet sociale në bashki listën e përfituesve të pagesës së aftësisë së kufizuar dhe masat e përfitimit, në bazë të vërtetimeve të vendimeve të komisioneve të vlerësimit dhe të dokumentacionit për përfitime të tjera shtesë sipas përcaktimeve të legjislacionit në fuqi;

dh) të përcjellin dokumentacionin për vlerësimin e aftësisë së kufizuar pranë Drejtorisë Rajonale të Shërbimit Social Shtetëror.

e) evidenton dhe verifikon rastet e personave që përfitojnë në kundërshtim me pikën 1 të nenit 10 të këtij ligji, dhe informon strukturat përgjegjëse të shërbimit social shtetëror për vendodhjen e tyre, për të kryer verifikimet me institucione të tjera.

ë) merr masa për ndërprerjen e pagesës së aftësisë së kufizuar për personat që përfitojnë në kundërshtim me pikën 1 të nenit 10 të këtij ligji, në bazë të verifikimit të kryer nga strukturat përgjegjëse të shërbimit social shtetëror në nivel rajonal.

f) të administrojë dokumentacionin për përfitimin e pagesave të personave me aftësi të kufizuar;

g) të hartojnë kërkesën për bllok-ndihmën dhe fondin e pagesës së personave me aftësi të kufizuar çdo dymujor për njësinë e vetqeverisjes vendore;

gj) të grumbullojnë dhe të hartojnë informacione e statistika për ndihmën ekonomike dhe pagesën e personave me aftësi të kufizuar dhe t’i raportojnë ato pranë bashkisë;

h) të bashkërendojë informacionin lidhur më familjet përfituese me administratorët e tjerë shoqërorë të njësive të vetëqeverisjes vendore.

i) të informojë dhe udhëzojë komunitetet lidhur me skemën e ndihmës ekonomike dhe pagesën e aftësisë së kufizuar me anë të fushatave të ndryshme informuese.

j) të bashkëpunojë me punonjësit socialë që janë pjesë e strukturës së posaçme për shërbimet e kujdesit shoqëror dhe/ose njësisë së vlerësimit të nevojave dhe referimit të rastit në njësinë e vetqeverisjes vendore, për kategoritë përfituese të ndihmës ekonomike dhe pagesave të aftësisë së kufizuar, sipas përcaktimeve në nenin 36 të ligjit nr. 121/2016 “Për shërbimet e kujdesit shoqëror në RSH”.

k) të adresojë rastet e individëve/familjeve në nevojë dhe personave me aftësi të kufizuar drejt programeve të tjera sociale, shëndetësore dhe të punësimit, me qëllim rehabilitimin dhe integrimin e tye në jetën shoqërore.

**KREU VI**

**FINANCIMI I PROGRAMEVE TË asistencës SOCIALE**

**Neni 23**

**Financimi i programeve të asistencës sociale**

**1.** Financimi i programeve të asistencës sociale përballohet nga Buxheti i Shtetit.

**2.** Mbrojtja sociale garantohet sipas mundësive të Buxhetit të Shtetit.

**Neni 24**

**Programimi i fondeve**

**1.** Ministria përgjegjëse për çështjet sociale programon fondet për bllok-ndihmën ekonomike dhe pagesën e personave me aftësi të kufizuar, në përputhje me vlerësimin e kërkesave të ardhura nga njësitë e vetqeverisjes vendore dhe i detajon që në fillim të vitit për çdo njësi të vetqeverisjes vendore. Planifikimi i fondeve përcaktohet me udhëzim të ministrit përgjegjës për çështjes sociale.

**2.** Ministria përgjegjëse për çështjet sociale programon fondet për mbështetjen financiare për foshnjat e porsalindura çdo fillim viti.

**Neni 25**

**Transferimi i fondeve**

**1.** Ministria përgjegjëse për çështjet sociale transferon çdo dy muaj fondin e bllok-ndihmës ekonomike dhe aftësisë së kufizuar në bashki.

**2.** Transferimi i fondeve për mbështetjen financiare të nënave me foshnja të porsalindura bëhet në bankat e nivelit të dytë.

**Neni 26**

**Kontrolli i fondeve**

Kontrolli për përdorimin e fondeve të ndihmës ekonomike, pagesës për personat me aftësi të kufizuar dhe mbështetjes financiare për foshnjat e porsalindura, bëhet nga organet e specializuara të kontrollit, në përputhje me ligjin nr. 114/2015, "Për auditimin e brendshëm në sektorin publik” dhe ligjin nr. 9936, datë 26.6.2008 “Për menaxhimin e sistemit buxhetor në Republikën e Shqipërisë”.

**KREU VII**

**SANKSIONET DHE PROCEDURA E ANKIMIMIT**

**Neni 27**

Sanksionet

**1**. Shkeljet e detyrimeve të përcaktuara në nenet 19 pika 4, 20, 21 dhe 22 të këtij ligji dhe të akteve nënligjore, në zbatim të tij, kur nuk përbëjnë vepër penale:

a) përbëjnë kundërvajtje administrative dhe dënohen me gjobë, sipas ligjit nr. 10 279, datë 20.5.2010 “Për kundërvajtjet administrative”;

b) ndëshkohen me masë disiplinore.

**2.** Struktura përgjegjëse për zbatimin e legjislacionit për ndihmën ekonomike, pagesën për personat me aftësi të kufizuara, për shkeljet përcaktuara në pikën 1 të këtij neni dhe akteve nënligjore në zbatim të tij, konstaton kundërvajtjen administrative dhe i propozon, për shkelësit, kryetarit të njësisë së vetqeverisjes vendore/Drejtorit të Përgjithshëm të Shërbimit Social Shtetëror vendosjen e:

a) gjobës nga 50 mijë lekë deri në 100 mijë lekë;

b) masës disiplinore;

c) shpërblimin e dëmit, nëse është shkaktuar një i tillë.

**3**. Struktura përgjegjëse për zbatimin e legjislacionit për ndihmën ekonomike, pagesën për personat me aftësi të kufizuara, kur vlerëson se janë konsumuar elementet e veprës penale nga personat e ngarkuar për zbatim, bën kallëzimin penal pranë autoriteteve kompetente për shkelësit e ligjit.

**4.** Çdo shkelje e menaxhimit të fondeve buxhetore, që programohen dhe përdoren për ndihmën ekonomike dhe pagesën e aftësisë së kufizuar, kur nuk përbën vepër penale, përbën kundërvajtje administrative dhe dënohet me gjobë, sipas përcaktimeve të nenit 71 të ligjit nr.9936, datë 26.6.2008 “Për menaxhimin e sistemit buxhetor në Republikën e Shqipërisë.

**Neni 28**

**Ankimi**

**1.** Aplikuesi për përfitimin e ndihmës ekonomike, kur gjykon se vendimi zyrtar i organit përkatës është i padrejtë, mund të paraqesë ankesë, me shkrim, pranë bashkisë/njësisë administrative, brenda 20 ditëve kalendarike nga marrja e njoftimit. Struktura vendore shqyrton ankesën dhe njofton, me shkrim, ankuesin, brenda 7 ditëve kalendarike nga marrja e ankesës.

**2.** Aplikuesi për përfitimin e ndihmës ekonomike ka të drejtë të paraqesë ankesë me shkrim pranë strukturës rajonale të Shërbimit Social Shtetëror, brenda 20 ditëve kalendarike nga marrja e përgjigjes nga struktura vendore, pas ezaurimit të ankimit, të përcaktuar në pikën 1 të këtij neni.

**3.** Struktura rajonale e Shërbimit Social Shtetëror, pas shqyrtimit dhe verifikimit të ankesave, njofton me shkrim të interesuarin dhe njësinë e vetëqeverisjes vendore brenda 14 ditëve kalendarike, nga marrja e ankesës.

**4.** Aplikuesit për përfitimin e ndihmës ekonomike dhe personat me aftësi të kufizuar, që pretendojnë se u është shkelur dhe/ose mohuar një e drejtë ligjore, gëzojnë të drejtën për të ngritur padi në gjykatë, në përputhje me përcaktimet e bëra në ligjin nr. 49/2012 “Për organizimin dhe funksio-nimin e gjykatave administrative dhe gjykimin e mosmarrëveshjeve administrative

**KREU VIII**

**DISPOZITA TË FUNDIT DHE KALIMTARE**

**Neni 29**

**Vlerësimi bio-psiko-social i aftësisë së kufizuar**

Në njësitë e vetëqeverisjes vendore, në të cilat zbatohet modeli biopsikosocial i vlerësimit të aftësisë së kufizuar me komision vlerësimi shumë-disiplinor, për personat që kërkojnë të vlerësohen/rivlerësohen për aftësinë e kufizuar dhe përdoret regjistri elektronik kombëtar, ndiqen këto procedura:

**1.** Kërkesa dhe dokumentacioni për vlerësimin e aftësisë së kufizuar paraqiten pranë zyrës së vlerësimit të aftësisë së kufizuar, në drejtorinë rajonale të Shërbimit Social Shtetëror, e cila hedh të dhënat e aplikuesit në regjistrin elektronik kombëtar, administron dokumentacionin, kryen verifikimin dhe vlerësimin e individëve dhe merr vendimin për aftësinë e kufizuar.

**2.** Drejtoria rajonale e Shërbimit Social Shtetëror pajis me dokumentin përkatës personin me aftësi të kufizuar dhe i dërgon kryetarit të bashkisë vendimin përfundimtar për të gjithë përfituesit e pagesës së aftësisë së kufizuar, për të kryer veprimet financiare.

**3.** Masa, kriteret, procedurat dhe dokumentacioni për vlerësimin dhe përfitimin e aftësisë së kufizuar dhe ndihmësit personal, si dhe strukturat përgjegjëse dhe detyrat e tyre përcaktohen me vendim të Këshillit të Ministrave.

**Neni 30**

**Dispozita Kalimtare**

**1.** Përdorimi i regjistrit elektronik kombëtar të të dhënave për aplikuesit dhe përfituesit e pagesës së aftësisë së kufizuar bëhet në njësitë e vetëqeverisjes vendore, të përcaktuara nga Këshilli i Ministrave.

**2.** Për njësitë e vetëqeverisjes vendore, në të cilat nuk kryhet pilotim, zbatohet legjislacioni në fuqi për aftësinë e kufizuar.

**Neni 31**

**Aktet nënligjore**

**1.** Ngarkohet Këshilli i Ministave që brenda 6 muajve nga hyrja në fuqi e ligjit të nxjerrë aktet nënligjore në zbatim të neneve 11 pikat 1 dhe 6; 12 pika 1; 13; 14 pika 2; 15 pikat 2 dhe 3; 16 pika 1; 18 pika 2; 19 pikat 2 dhe 3; 24 pika 3 dhe 29 pika 3.

**2.** Ngarkohet Ministri përgjegjës për çështjet sociale për nxjerrjen e udhëzimeve në zbatim të neneve 11 pika 7; 15 pika 2, 20 dhe 24 pika 1 të këtij ligji.

**Neni 32**

**Shfuqizime**

**1.** Ligji nr. 9355, datë 10.03.2005 “Për ndihmën dhe shërbimet shoqërore”, i ndryshuar, shfuqizohet.

**2.** Aktet nënligjore në zbatim të ligjit nr. 9355, datë 10.03.2005 “Për ndihmën dhe shërbimet shoqërore” të ndryshuar, që nuk bien në kundërshtim me këtë ligj, do të zbatohen deri në nxjerrjen e akteve nënligjore në zbatim të këtij ligji.

**Neni 33**

**Hyrja në fuqi**

Ky ligj botohet në Fletoren Zyrtare dhe hyn në fuqi nga data 1 Janar 2019.